आज 2 बजे तक बिल नहीं दिया तो गढ़शंकर में पानी सप्लाई होगी ठप
सब डिविजन दातारपुर के 13 कनेक्शन काटे
अजायब सिंह बोपाराय | गढ़शंकर
पॉवरकामके गढ़शंकर और जिला नवांशहर की तहसील बलाचौर में 70 पेयजल योजनाओं के 17 करोड़ रुपए के बिजली के बिल पावरकॉम को नहीं देने पर शनिवार 4 मार्च को 2 बजे के बाद गढ़शंकर और बलाचौर में पीने का पानी का संकट गहरा जाएगा। इसके चलते गढ़शंकर के अंतर्गत पड़ते बीत और कंडी क्षेत्र में पानी सप्लाई बंद होने से स्थिति बदतर होने की संभावना बन गई है। बिजली बोर्ड के कार्यकारी अधिकारी जसविंदर सिंह का कहना है कि बिजली बिल जमा नहीं हुअा तो कनेक्शन जरूर काटे जाएंगे।
गढ़शंकर और बलाचौर के शहरी ग्रामीण क्षेत्र में करीब 100 पेयजल योजनाओं से पानी सप्लाई किया जा रहा है। इसमें से 70 पेयजल योजनाओं का बिजली बिल 16 करोड़ 71 लाख 315 रुपए बकाया है। पावरकॉम ने वाटर सप्लाई एवं सेनिटेशन विभाग को 7 दिन का नोटिस देकर बिजली बिल जमा करवाने की मोहलत दी थी। इसका समय कल शनिवार 4 मार्च को पूरा हो जाएगा। दोपहर 2 बजे के बाद पावरकॉम सभी 70 पेयजल योजनाओं का बिजली का कनेक्शन काट देगा। इससे ग्रामीण और शहरी क्षेत्र में पानी के लिए बड़ी किल्लत हो जाएगी। वहीं बिल जमा होने पर पानी की सप्लाई ठप हो गई तो बीत और कंडी में तो पीने के लिए पानी की स्थिति 15 वर्ष पहले वाली हो जाएगी क्योंकि पीने के पानी का इन क्षेत्रों में कोई और साधन नहीं है। लिहाजा 15 साल पहले लोग दूरदराज और हिमाचल प्रदेश से पानी लेकर आते थे।
सरकार की करनी लोगों को भुगतनी पड़ रही: गोल्डी
उधर,कांग्रेस के प्रदेश महासचिव पूर्व विधायक लव कुमार गोल्डी ने कहा- अकाली-भाजपा सरकार की नाकामियां अब सामने आने लगी हैं। सरकार और विभाग ने बिल जमा नहीं करवाए तो अब लोगों की ओर से बिल नहीं दिए जाने का बहाना बनाया जा रहा है। जबकि सरकारी पेयजल योजनाओं का करोड़ों का बिल पेंडिंग है।
लोग ही बिल नहीं देंगे तो हम क्या करें: ईओ हरजीत
वाटरसप्लाई एवं सेनिटेशन विभाग के कार्यकारी अधिकारी हरजीत सिंह- हम क्या करा सकते हैं। सरकार और विभाग ने ठेका नहीं ले रखा। जब लोग ही अपने पीने के पानी के बिल जमा नहीं करवा रहे तो विभाग बिजली का बिल कहां से भरे। अगर पेयजल योजनाओं के कनेक्शन काट दिए जाते हैं तो हम कुछ नहीं कर सकते।
पावरकॉम के कार्यकारी अधिकारी जसविंदर सिंह ने कहा- 70 पेयजल योजनाओं के कनेक्शन काटना हमारी मजबूरी है। हमने संबंधित विभाग को नोटिस भेज दिया है। अगर कल शनिवार 2 बजे तक सैटलमेंट योजना के तहत कम से कम एक से डेढ़ करोड़ रुपए जमा नहीं करवाए गए और पेंडिंग बिल 31 मार्च तक देने का लिखित भरोसा नहीं दिया तो बिजली कनेक्शन कटना तय है।
hin_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva